Ix-xbejba tal-Ġmiel (it-3et strixxiklu) Iż-żmien igerbeb u wasalna biex nagħlqu sena mindu nidejna l-ewwel strixxiklu tal-komiks tas-sikkina. Minn dak iż-żmien 'l hawn ħriġna ħames strixxikli b'kollox u wasalna għas-sitt wieħed. Nammettu li dan mhuwiex xi bidu spettakolari u għalkemm xtaqna nżommu appuntament iktar spiss mal-qarrejja ma rnexxielnix nagħmlu dan b'suċċess. Imma qalbna mhux maqtugħha u għalkemm ir-rittmu tal-ħarġiet huwa kajman, sejrin inkomplu bl-istejjer tagħna. Tentattivi biex insieħbu magħna artisti oħra għadhom qed isiru u min hu midħla tax-xena tal-komiks jaf kemm hija iebsa din il-ħaġa. Imma nafu fiż-żgur li għandna segwaċi devoti u bil-ħerqa u s-sabar jistennew l-istejjer li jmiss. Dan l-aħħar isseħibna ma' grupp fuq sit interessanti tal-komiks indipendenti fejn fost oħrajn hemm sħabna l-Maltin li ltqajna magħhom fil- Comic Con is-sena l-oħra. Hija opportunità tajba biex mal-barranin nuru li f'Malta għandna ukoll kultura tal-komik li qiegħda dejjem tikber. Ferħanin li l-Gawgaw u l-Komiks tas-sikkina jiffurmaw parti minn din il-kultura. Agħtuh titwila hawn lil dan is-sit: INCOMING . F'Mejju li ġej bħas-sena l-oħra se nerġgħu nkunu f' Earth Garden Ta' Qali. Nieħdu gost jekk taqbżu qabża s'hemm u tiġu tkellmuna. Hemmhekk se tkunu tistgħu takkwistaw is-sitt ħarġa tal-komiks tas-sikkina MUNA FIL-PALAZZ TA' BEDUD li hi fergħa mill-istorja tal-Gawgaw u l-Imlejka imma " strixxiklu wieħed waħdu " jiġifieri rakkont li jibda u jispiċċa fi strixxiklu wieħed. Dwar dan se ssibu iktar tagħrif fis-sit tagħna u 'l quddiem ukoll fuq dan il-blogg. F'Ottubru se terġgħu ssibuna fil- Lejl Imdawwal il-Belt u disgħa u disgħin fil-mija se nkunu fl-istess post tas-sena l-oħra. Aktarx li fl-istess post se jkun hemm ukoll kartunisti u fanartisti jesibixxu x-xogħlijiet tagħhom f'attività organizzata mill-grupp tal- Comic Con Malta . Niżżluha din bħala nota… aktar dettalji nagħtuhomlkom 'l quddiem. Kummenti tagħkom: F'dan it-3et strixxiklu hemm nisġa ta` metafori Maltin tassew bil-għaqal. Xerraqtuni bid-daħq xi darbtejn ukoll. Nispera illi li jmiss joħroġ ma jdumx għax ikolli nissokta mil-ġdid kull darba. PROSIT. arthur taliana 03/12/2010 skizz mill-Gawgaw it-3et strixxiklu